ברקאי התגייס לצה"ל בשנת 1976, ושובץ בחטיבת גולני. עבר הכשרה כלוחם, קורס מ"כים חי"ר ויצא לקורס קציני חי"ר. לאחר הקורס חזר לחטיבה ומונה למפקד מחלקה. לאחר מכן מונה למפקד פלוגה. בהמשך שימש כמפקד פלחה"ן גולני, והוביל אותה במהלך מלחמת לבנון הראשונה, בין היתר בקרב על הבופור. לאחר מכן מונה לסגן מפקד גדוד 13 בין השנים 1984–1985, בתקופת יאיר נוה.
לאחר מכן הועלה לדרגת סא"ל ומונה למפקד גדוד 13 בין השנים 1987–1988, והוביל אותו בלחימה בדרום לבנון. בהמשך הועלה לדרגת אל"ם ומונה למפקד עוצבת הגולן. לאחר מכן מונה למפקד חטיבת עודד. בהמשך מונה למפקד מחוז חיפה בפיקוד העורף בין השנים 1997–2001. לאחר מכן מונה לקצין אג"ם של פיקוד העורף בין השנים 2002–2004. בסיום תפקידו פרש מצה"ל.
לאחר שחרורו, השלים לימודי דוקטורט במדע המדינה. בהמשך נבחר כחבר מועצת העיר קריית ביאליק. בשנת 2013 התמודד על ראשות העיר, לא זכה בתפקיד, אך המפלגה בראשותו זכתה בשני מנדטים. הוא בעל חברות עסקיות העוסקות במסחר בדלק ואנרגיה, מרצה בפרויקט חברתי (של משרד הביטחון ומשרד החינוך) המכוון את בני הנוער לגיוס איכותי ומיטבי, חבר בעמותות שונות הקשורות לחטיבת גולני, סגן יו"ר עמותת גדעון (גדוד 13), ומרצה לבני נוער, חיילים ומבוגרים, בנושאי צבא, חברה וביטחון. בשנת 2017 נבחר להיות יושב ראש האיגוד הישראלי לשחמט, בהסכם רוטציה, לפיו יכהן בתפקיד במשך שנה ולאחר מכן ישמש שנה נוספת כסגן ראש האיגוד. בשנת 2019 נבחר שוב לכהן כיושב ראש האיגוד. בשנת 2021 נבחר פעם נוספת לקדנציה נוספת של שלוש שנים.
יונתן ברנסקי
יונתן ברנסקי (נולד בה' באב ה'תשל"א, 27 ביולי 1971) הוא אלוף-משנה במילואים. היה סגן מפקד אוגדת עזה, מפקד מגמת יבשה במכללה הבין-זרועית לפיקוד ולמטה, מפקד חטיבת הנגב ומפקד גדוד נצח יהודה. והיה למנכ"ל עמותת עמותת חוסן עד שנת 2020.
ביוגרפיה.
שירות צבאי.
ברנסקי התגייס לצה"ל בשנת 1989 ושירת בגדוד 50. לאחר קורס קציני חי"ר היה מפקד מחלקה ובהמשך מפקד פלוגה בגדוד 931 בחטיבת הנח"ל. לאחר מכן שימש מ"פ בבה"ד 1, לאחר מכן שימש מפקד מגמת האימון המתקדם בבא"ח נח"ל, ובהמשך כסמג"ד גדוד 50. ב-2001 הועלה לדרגת סגן-אלוף ומונה לראש ענף חי"ר בביסלמ"ח, ובאפריל 2002 מונה למפקד גדוד נצח יהודה, תפקיד אותו מילא במהלך כשנתיים וחצי עד 2004.
לאחר מכן מונה לקצין המבצעים של פיקוד הדרום. בתפקידו הבא שימש במקביל כראש מטה הרבנות הצבאית וכמפקד חטיבת הנגב בשנים 2008–2011, והוביל את החטיבה בלחימה במבצע עופרת יצוקה. ב-2011 מונה לסגן מפקד אוגדת עזה. החל מ-2013 שימש כמפקד מגמת יבשה במכללה הבין-זרועית לפיקוד ולמטה. בסוף שנת 2014 פרש מצה"ל. היה מנכ"ל עמותת נצח יהודה בשנים 2015-2016.
פעילות פוליטית.
באוקטובר 2016 החל בפעילות שטח לקראת התמודדותו בפריימריז של מפלגת הבית היהודי. באפריל 2017 התמודד מול נפתלי בנט והרב יצחק חי זאגא על הנהגת מפלגת הבית היהודי וזכה ב-12.2% מקולות הבוחרים אך הפסיד לבנט.
פעילות בתחום בריאות הנפש.
ברנסקי עוסק בפסיכותרפיה. בשנת 2016 הקים ארגון בשם "חוסן" המפנה צעירים להט"בים המעוניינים בכך, בעיקר מרקע דתי, לטיפולי המרה לשינוי הנטייה המינית. נכון לשנת 2019 לומד לתואר שני בעבודה סוציאלית באוניברסיטת חיפה.
חיים אישיים.
ברנסקי הוא בעל תואר ראשון במדע המדינה לימודי המזרח התיכון, ותואר שני בדיפלומטיה וביטחון לאומי. נשוי, אב לחמישה ילדים ומתגורר ביישוב עלי.
צביקה ברקאי
יואלי אור
יואלי אור (אוחיון) (נולד ב-26 בנובמבר 1964) הוא קצין צה"ל במילואים בדרגת תת-אלוף. שימש מפקד חטיבת כרמלי ומפקד חטיבת החרמון.
ביוגרפיה.
נולד וגדל בעכו. לאחר לימודים בפנימייה הצבאית לפיקוד בחיפה, התגייס בנובמבר 1982 לצה"ל לחטיבת גולני ושובץ בגדוד 51. בגולני עבר אור הכשרה כלוחם, קורס מ"כים חי"ר ויצא לקורס קציני חי"ר. בתום הקורס שב לחטיבה כמפקד מחלקה ובהמשך שימש כמפקד פלוגה. לאחר מכן שימש כמפקד גדוד 13 (גדעון) בשנים 1994–1996 בלחימה בדרום לבנון. בתפקידו הבא שימש כמפקד בסיס האימונים החטיבתי בשנים 1996–1998. בשנת 1998 נבחר להדליק משואה בטקס הדלקת המשואות ביום העצמאות. לאחר מכן מונה ב-1999 לסגן מפקד חטיבת גולני, ושימש בתפקיד זה בין היתר במהלך הנסיגה מלבנון.
לאחר סיום תפקידו, מונה בשנת 2000 לפקד על חטיבת החרמון, בשנת 2001 הודח לאחר חטיפת חיילי צה"ל בהר דב. לאחר מכן הדריך בקורס מפקדי פלוגות ומפקדי גדודים, ובתפקידו הבא פיקד על בא"פ אליקים ובמקביל על חטיבת כרמלי בין השנים 2002–2005. במילואים משמש אור כראש מטה חטיבת גולני, בין היתר במבצע צוק איתן.
לאחר שחרורו שימש כמנכ"ל חברת "hoy". הוא הקים יחד עם אלון קלוס ומשה קיפניס את חברת cando המתמחה ברחפנים.
ב-21 בנובמבר 2019 הועלה לדרגת תא"ל במילואים, כהערכה על פעילותו הרבה כראש מטה חטיבת גולני וכמנכ"ל עמותת החטיבה.
שריאל שלו
מאיר ברוקנטל
מאיר ברוקנטל (נולד ב-1951) הוא אלוף-משנה במילואים בצה"ל, אשר פיקד על חטיבת הנגב.
קורות חייו.
ברוקנטל נולד וגדל בקיבוץ חפץ חיים. עם גיוסו לצה"ל ב-1969, התנדב לצנחנים לגדוד הנח"ל המוצנח. בצנחנים עבר ברוקנטל מסלול הכשרה כלוחם, ולאחר מכן עבר קורס מ"כים חי"ר וקורס קציני חי"ר עם סיום הקורס שב ברוקנטל לצנחנים ומונה למפקד מחלקה בגדוד הנח"ל המוצנח. ברוקנטל השתלם בקורס מפקדי פלוגות ומשפרצה מלחמת יום הכיפורים שב לגדודו. לאחר שנהרג , מונה ברוקנטל למפקד פלוגה א' בגדוד, והוביל את פלוגתו בלחימה בצדה המערבי של התעלה כנגד הקומנדו המצרי, בקרבות לטיהור החיץ החקלאי, עד לפאתי העיר סואץ. לאחר המלחמה השתחרר ובשירות המילואים פיקד על פלוגה בעוצבת שועלי מרום. ברוקנטל לחם במלחמת לבנון הראשונה ובהמשך היה למפקד גדוד בחטיבה. לאחר מכן פיקד על חטיבת הנגב. לאחר מכן שימש כחונך לאימוני חטיבות.
ברוקנטל שימש כמנכ"ל אגודת המים קולחי שדרות
יהודה ידידיה
יהודה (דידי) ידידיה (נולד ב-1963) הוא אלוף-משנה במילואים בצה"ל, אשר פיקד על חטיבה 5.
קורות חייו.
עם גיוסו לצה"ל בשנת 1982, שירת בחיל הרגלים ועבר מסלול הכשרה כלוחם. הוא לחם במלחמת לבנון הראשונה. לאחר מכן עבר קורס מ"כים חי"ר וקורס קציני חי"ר. בשירות המילואים ביצע מספר תפקידי פיקוד, בהם מפקד גדוד בחטיבה 5 וסגן מפקד החטיבה. במבצע חומת מגן מונה למפקד על חטיבה 5 והוביל אותה בלחימה, בין היתר בקרב בג'נין.
ידידיה הוא יזם בתחום הנדל"ן.
לידידיה ארבע בנות, מתגורר ברעננה.
צ'יוואווה (פירושונים)
ריין (פירושונים)
טנסנט
Tencent (שם מלא באנגלית: Tencent Holdings Limited, במנדרינית תקנית: 腾讯控股有限公司, פין-יין: Téngxùn kònggǔ yǒuxiàn gōngsī; נסחרת SEHK:"700", NYSE:"TCEHY") היא חברת החזקות סינית, אשר חברות הבת שלה נותנות שירותי תקשורת המונים, בידור, אינטרנט, ושירותי טלפונים ניידים בנוסף לשירות פרסום מקוון.
המטה הראשי של החברה במחוז נאנשאן שבשנג'ן, סין.
נכון לתחילת יולי 2020 הייתה אחת מחמש החברות הגדולות בעולם, הראשונה בתחום המדיה החברתית, והראשונה באסיה, עם שווי שוק של כ-700 מיליארד דולר.
שירותי החברה כוללים רשתות חברתיות שאינן חסומות על ידי "חומת האש הגדולה", פורטלים מקוונים, מסחר מקוון, וכן משחקים מקוונים רבי משתתפים. בין השירותים המפורסמים שרות מסרונים Tencent QQ, הפורטל הגדול בסין QQ.com ותוכנת צ'אט לניידים WeChat.
אחד האתרים המוצלחים של החברה הוא מנוע החיפוש סוסו, והוא מוגדר על ידי אלקסה האתר ה-33 בעולם בכניסות וה-10 בסין. בשנת 2013 טנסנט השקיעה בחברת סוהו 448 מיליון דולר לפיתוח מנוע החיפוש שלה והפסיקה את פיתוח של סוסו.
בשנת 2004 החברה נכנסה לתחום משחקי מחשב באמצעות חטיבה נפרדת של החברה. כיום חטיבה זו כוללת חמישה אולפנים לפיתוח משחקי מחשב. בין המשחקים שפותחו על ידי החברה נמנה "Ring of Elysium" ורבים נוספים.
חברות הבת.
שירות QQ המופעל דרך האתר הפופולרי QQ.com, הוא שירות מסרונים. בנוסף לפונקציית הצ'אט, מציע Tencent QQ מגוון שירותים בתחום משחקי אונליין, מוזיקה, סרטים, קניות ברשת, מיקרו-בלוגינג וצ'אט קולי.
נכון לאוגוסט 2015, מונה השירות 843 מיליון משתמשים.
WeChat.
WeChat היא אפליקציית הדגל של Tencent. אפליקציית מסרונים פופולרית בסין לטלפונים חכמים, המשמשת, להעברת מסרים מיידיים, תמונות, קטעי וידאו, קול ואף להעברת כספים לאנשי קשר.
Qzone.
אתר רשת חברתית סינית אשר נוצר על ידי Tencent בשנת 2005. הרשת מאפשרת למשתמשים לכתוב בלוגים, לשמור יומנים, לשלוח תמונות, להאזין למוזיקה, ולצפות בקטעי וידאו.
ארכיטקטורה ברוטליסטית
יברומאידן
גלקסי (ביולוגיה חישובית)
גלקסי (Galaxy) - היא תוכנה אינטרנטית חינמית לעיבוד וניתוח נתונים בתחום הביולוגיה החישובית, שנועדה להנגיש את המחקר למדענים חסרי רקע בתכנות מחשבים. התוכנה פותחה עבור מחקר גנומי, אך משמשת כלי למגוון תחומי מחקר בביולוגיה החישובית.
שימושים.
התוכנה מאפשרת ליצור רצף של שלבי אנליזה חישוביים, כמעין מתכון עבודה אותו ניתן להפעיל על נתונים רבים. ניתן לעשות זאת באמצעות ממשק גרפי המסייע לבחור את הנתונים עליהם יופעל המתכון, איזה שלבים כדאי להכניס ובאיזה סדר.
גלקסי מאפשרת שילוב של נתונים ממאגרי מידע שונים. התוכנה תומכת בהעלאת נתונים מהמחשב האישי, מ-URL וממקורות רבים ברחבי המרשתת (כמו הדפדפן הגנומי של אוניברסיטת קליפורניה, BioMart ו-InterMine).